Author: Jozef Slaný
Last saved by: MZ SR
Company: Ministerstvo zdravotníctva SR

Predkladacia správa

k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 213/2004 Z. z. o ďalšom vzdelávaní pracovníkov v zdravotníctve

Vyjadrenie účelu a odôvodnenie potreby návrhu nariadenia vlády

Účelom návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 213/2004 Z. z. o ďalšom vzdelávaní pracovníkov v zdravotníctve je vzhľadom na akútnu požiadavku praxe osobitne pripravovať lekárov špecialistov v odbore diabetológia, poruchy látkovej premeny a výživy, z dôvodu zvýšeného výskytu prípadov chorôb na diabetes mellitus, ako aj špecialistov v odbore primárna starostlivosť o deti a dorast, pre potreby zabezpečenia komplexnej starostlivosti zameranej na klinickú a primárnu pediatriu, doplniť nariadenie vlády Slovenskej republiky č. 213/2004 Z. z. o ďalšom vzdelávaní pracovníkov v zdravotníctve v sústave certifikovaných pracovných činnosti o certifikované odbory s minimálnou dĺžkou trvania certifikačnej prípravy dva roky diabetológia, poruchy látkovej premeny a výživy a primárnu starostlivosť o deti a dorast.

Obsah nariadenia vlády

Špecializačný odbor diabetológia je nutné zaradiť do sústavy certifikovaných pracovných činností v certifikovaných odboroch, vzhľadom na vysokú incidenciu chorôb porúch látkovej premeny a výživy ako aj diabetu, keďže v nariadení vlády SR č. 213/2004 Z. z. o ďalšom vzdelávaní pracovníkov chýba.
Certifikované pracovné činnosti v certifikovaných odboroch s minimálnou dĺžkou trvania certifikačnej prípravy 2 roky sa dopĺňajú a upravujú o praxou požadovanú ďalšiu certifikovanú pracovnú činnosť, ktorou je primárna starostlivosť o deti a dorast.
 	Z dôvodu problémov vyskytujúcich sa v praxi je potrebné vypustiť odseku 5 v § 4, pretože sa toto ustanovenie javí ako nadbytočné a spôsobujúce problémy pri aplikácii § 8 nariadenia vlády SR č. 213/2004 Z. z.

Dopad na štátny rozpočet   

Realizácia návrhu nariadenia vlády nebude mať dopad na štátny rozpočet, rozpočty obcí a rozpočty vyšších územných celkov.

Dôvod nesprístupňovania návrhu nariadenia vlády

Nie je dôvod nesprístupňovania návrhu nariadenia vlády.
.
Informácia o pripomienkovom konaní

Návrh nariadenia vlády bol predmetom medzirezortného pripomienkového konania, ktorý bol zaslaný  50 subjektom v dňoch od 11. júna 2004 do 21. júna 2004 v skrátenej lehote, z dôvodu malého doplnenia a vypustenia ustanovenia odseku 5 v § 4. 
Materiál bol prerokovaný v Legislatívnej rade vlády Slovenskej republiky dňa 6.7.2004 a na rokovanie vlády Slovenskej republiky sa predkladá nové znenie návrhu nariadenia vlády, upravené podľa pripomienok a odporúčaní vznesených k nemu.       
Súčasťou materiálu je aj vyhodnotenie pripomienkového konania.